次韵孔平仲著作見寄四首  其四
作者：蘇轍
朝代：宋

paragraphs: 治生非所長，兒女驚滿屋。
作官又迂疏，不望載朱轂。
因緣罣罪罟，未許即潛伏。
空餘讀書病，日與古人逐。
老妻憐眼昏，入夜屏燈燭。
上官念貧寠，時節饋醪肉。
衰年類蒲柳，世事劇麻粟。
數日望歸田，寄語先栽竹。
文章亦細事，勤苦定何足。
君詩四相攻，欲看守陴哭。
愧無即墨巧，不解火牛觸。
自非太學生，彫琢事干祿。
安心已近道，閉口豈非福。
胡爲調狂詞，玉石相落碌。
腹中抱丹砂，舌下潄白玉。
作詩雖云好，未免亂心目。
奕秋教二人，不取志鴻鵠。
摩詰非不言，遺韵寄終曲。